***პროექტი***

**საქართველოს ეროვნული ბანკის პრეზიდენტის**

**ბრძანება №**

**2022 წლის ...**

**ქ. თბილისი**

**„ინტერესთა კონფლიქტის მართვის დებულების დამტკიცების შესახებ“ საქართველოს ეროვნული ბანკის პრეზიდენტის 2015 წლის 10 მარტის №26/04 ბრძანებაში ცვლილების შეტანის შესახებ**

„საქართველოს ეროვნული ბანკის შესახებ“ საქართველოს ორგანული კანონის მე-15 მუხლის პირველი პუნქტის „ზ“ ქვეპუნქტის და „ნორმატიული აქტების შესახებ“ საქართველოს ორგანული კანონის მე-20 მუხლის მე-4 პუნქტის საფუძველზე, **ვბრძანებ:**

**მუხლი 1**

„ინტერესთა კონფლიქტის მართვის დებულების დამტკიცების შესახებ“ საქართველოს ეროვნული ბანკის პრეზიდენტის 2015 წლის 10 მარტის №26/04 ბრძანებით (www.matsne.gov.ge, 10/03/2015 ს/კ: 220090000.18.011.016159) დამტკიცებულ წესში შეტანილ იქნეს შემდეგი ცვლილება:

1. **მე-2 მუხლს დაემატოს შემდეგი შინაარსის „ს“ და „ტ“ ქვეპუნქტები:**

„ს) პლატფორმა - ელექტრონული პლატფორმა, რომელიც მესამე მხარეებს სთავაზობს ან უწევს ონლაინ საშუამავლო მომსახურებას.

ტ) ონლაინ საშუამავლო მომსახურება- მომსახურება, რომელიც მესამე მხარეებს სახელშეკრულებო ურთიერთობების საფუძველზე, ანაზღაურების სანაცვლოდ, დისტანციურად და ელექტრონული საშუალებების გამოყენებით მიეწოდება და პირდაპირი ტრანზაქციების ინიცირების ხელშეწყობის მიზნით, მომხმარებლებისათვის პროდუქტის ან/და მომსახურების შეთავაზების საშუალებას აძლევს, მიუხედავად იმისა თუ საბოლოოდ სად შედგება ტრანზაქცია.

1. **მე-8 მუხლის შემდეგ დაემატოს შემდეგი შინაარსის 81 და 82 მუხლები:**

**„მუხლი 81. ინფორმაციის გამჭვირვალეობის უზრუნველყოფის ვალდებულება პლატფორმებთან თანამშრომლობისას**

1. „სისტემური მნიშვნელობის კომერციული ბანკების განსაზღვრისა და მათთვის სისტემურობის ბუფერის დაწესების თაობაზე“ საქართველოს ეროვნული ბანკის პრეზიდენტის 2017 წლის 18 დეკემბრის N174/04 ბრძანებით განსაზღვრულმა კომერციულმა ბანკმა ან/და კომერციულმა ბანკმა, რომლის ჯგუფიც ერთ ან რამდენიმე პლატფორმას ან/და სხვა ისეთ პირ(ებ)ს მოიცავს, რომლებიც ამ მუხლით განსაზღვრული თანამშრომლობის შესახებ შეთავაზების წინადადებით (მოწვევა ოფერტზე) გათვალისწინებულ საქმიანობას ახორციელებენ, უნდა დაიცვან ამ მუხლითა და ამ დებულების 82 მუხლით განსაზღვრული მოთხოვნები, როგორც პლატფორმებთან თანამშრომლობისას, ასევე მაშინ, როდესაც ბანკი კანონით გათვალისწინებული ნებადართული საქმიანობის ფარგლებში თავად გამოდის, როგორც საშუამავლო პლატფორმა. ეროვნული ბანკის მოთხოვნის შემთხვევაში, ამ მუხლით გათვალისწინებული მოთხოვნები ასევე უნდა დაიცვას იმ კომერციულმა ბანკმა, რომელიც ამავე პუნქტით გათვალისწინებულ წინაპირობებს არ აკმაყოფილებს, მაგრამ რომელიც დომინანტურ მდგომარეობას ფლობს გარკვეული პროდუქტ(ებ)ის/მომსახურებ(ებ)ის შესაბამის ბაზარზე.
2. ამ მუხლის მიზნებისთვის, ჯგუფი მოიცავს „საქართველოს ეროვნული ბანკის შესახებ“ საქართველოს ორგანული კანონით განსაზღვრულ საბანკო ჯგუფს, ბანკის ან მისი სათავო საწარმოს/საწარმოების მაკონტროლებელ პირებს, მათ შვილობილებს, ასოცირებულ და ერთობლივ საწარმოებს, მათ შორის, არაფინანსურ საწარმოებს.
3. ამ მუხლის პირველი პუნქტით გათვალისწინებულმა კომერციულმა ბანკმა, ოფერტზე მოწვევა საკუთარ ვებ-გვერდზე სულ მცირე, 30 კალენდარული დღის განმავლობაში უნდა გამოაქვეყნოს. თანამშრომლობის ტიპის გათვალისწინებით (როგორც ბანკსა და პლატფორმას შორის თანამშრომლობა, ისე ბანკის მიერ სხვა პირებისთვის საშუამავლო პლატფორმის როლის შესრულება), შეთავაზება უნდა შეიცავდეს ინფორმაციას: თანამშრომლობის სახის (პროდუქტების და მომსახურების ტიპები), კომერციული ბანკისათვის მისაღები პირობებისა და ტარიფების, შეთავაზების ვადის, შესაბამისი პლატფორმის ან იმ მესამე პირ(ებ)ის შერჩევის კრიტერიუმების, რომლისთვისაც ბანკი შეასრულებს პლატფორმის როლს, მათ შორის, იმ მოთხოვნების შესახებ, რომლებსაც ისინი კომერციული ბანკის ძირითადი რისკებისგან დაცვის უზრუნველსაყოფად უნდა აკმაყოფილებდნენ.
4. ამ მუხლის მე-3 პუნქტით გათვალისწინებული ვადის გასვლიდან არაუგვიანეს 7 სამუშაო დღისა, ბანკმა იმ დაინტერესებული კანდიდატებიდან, რომლებმაც ბანკთან თანამშრომლობის ინტერესი გამოხატეს, ის შესაბამისი კანდიდატ(ებ)ი უნდა შეარჩიოს, რომელიც შეთავაზებით გათვალისწინებულ მოთხოვნებსა და კრიტერიუმებს ყველაზე მეტად შეესაბამება ან გამოაქვეყნოს ინფორმაცია შერჩევის წარუმატებლად დასრულების თაობაზე.
5. თუ ბანკი და შესაბამისი კანდიდატი, თანამშრომლობის შესახებ მოლაპარაკების პროცესში, ოფერტზე მოწვევაში მოცემული პირობებისგან განსხვავებულ, ორივე მხარისათვის მისაღებ პირობებზე შეთანხმდებიან, ბანკი ვალდებულია, შესაბამისი მატერიალური ცვლილებები გამოქვეყნებულ ოფერტზე მოწვევაში ასახოს. შეცვლილი შეთავაზება ამ დებულების 82 მუხლით განსაზღვრულ მოთხოვნებს უნდა შეესაბამებოდეს. შეცვლილ პირობებთან მიმართებით წინადადებების ხელახლა მისაღებად ბანკმა იგი იმავე ფორმით, სულ მცირე 10 კალენდარული დღით უნდა გამოაქვეყნოს. აღნიშნული ვადის გასვლის შემდგომ, ბანკი პირობებთან ყველაზე მეტად შესაბამისი კანდიდატ(ებ)ის შერჩევის ან შერჩევის პროცესის უშედეგოდ დასრულების შესახებ საბოლოო გადაწყვეტილებას იღებს.

**მუხლი 82. დისკრიმინაციის აკრძალვა**

1. ოფერტზე მოწვევაში განსაზღვრული პირობები არ უნდა ეწინააღმდეგებოდეს „კონკურენციის შესახებ“ საქართველოს კანონით განსაზღვრულ მოთხოვნებს. ამასთან, პირობები უნდა უზრუნველყოფდეს, კანდიდატთა რაც შეიძლება ფართო წრესთან პოტენციური თანამშრომლობის შესაძლებლობას, არ უნდა მოიცავდეს ისეთ კრიტერიუმებს, რომელთა მიზანიც არ არის ბანკის რისკების შემცირება იმავე სარგებლიანობის პირობებში და რომელთა მიზანიც რომელიმე კონკრეტული კანდიდატის უპირატეს მდგომარეობაში ჩაყენებაა. ამასთანავე, დაცული უნდა იყოს, ამ დებულებით განსაზღვრული გაშლილი მკლავის პრინციპი.
2. ეროვნული ბანკი უფლებამოსილია, საჭიროების შემთხვევაში, ბანკის მიერ საჯაროდ გამოქვეყნებულ ოფერტზე მოწვევაში ცვლილებების შეტანა მოითხოვოს.
3. ბანკი ვალდებულია, პლატფორმებთან ან სხვა მესამე პირებთან (თუ ბანკი თავად გამოდის როგორც პლატფორმა) თანამშრომლობის შესახებ გადაწყვეტილების დასაბუთებულობა და დოკუმენტირება უზრუნველყოს იმგვარად, რომ ნათლად ჩანდეს შერჩევის კრიტერიუმები, შერჩეული კანდიდატ(ებ)ის შესაბამისობა ამ მუხლით გათვალისწინებულ მოთხოვნებთან, უპირატესობები სხვა კანდიდატებთან შედარებით და შესაბამის შემთხვევებში ამ დებულებით განსაზღვრულ გაშლილი მკლავის პრინციპთან შესაბამისობა. მოთხოვნის შემთხვევაში, ბანკი ეროვნულ ბანკს წარუდგენს დასაბუთებასა და შესაბამის დოკუმენტებს. ამასთან, ამ დებულების 81 მუხლის მე-3 და მე-4 პუნქტებით გათვალისწინებული ვადის გასვლის შემდეგ, ბანკმა გაფორმებული შეთანხმების პირობების/დეტალების მის ვებგვერდზე გამოქვეყნება უნდა უზრუნველყოს.

**მუხლი 2**

1. ამ ბრძანების პირველი მუხლით გათვალისწინებული, 81 მუხლის 1-ლი პუნქტით განსაზღვრული გაფორმებული შეთანხმების პირობების/დეტალების ვებ-გვერდზე გამოქვეყნების მოთხოვნა იმ შეთანხმებებთან მიმართებით უნდა დაკმაყოფილდეს, რომლებიც ბანკსა და პლატფორმას შორის ან/და ბანკსა და სხვა პირს შორის, რომლისთვის ბანკი გამოდის საშუამავლო პლატფორმის როლში, გაფორმებულია 2019 წლის 1-ლი იანვრის შემდგომ.
2. 2019 წლის 1-ლი იანვრიდან ამ ბრძანების ამოქმედებამდე გაფორმებული შეთანხმებების პირობები, ამ ბრძანებით გათვალისწინებულმა კომერციულმა ბანკებმა უნდა გამოაქვეყნონ არა უგვიანეს 2022 წლის 31 დეკემბრისა.

**მუხლი 3**

ეს ბრძანება ამოქმედდეს გამოქვეყნებისთანავე.

**საქართველოს ეროვნული ბანკის პრეზიდენტი კობა გვენეტაძე**